b"\n_START_ARTICLE_\nCan Casals (Tavertet)\n_START_SECTION_\nDescripci\xc3\xb3\n_START_PARAGRAPH_\nMasia on s'observen diverses fases constructives: el cos original de planta quadrada (8x8 metres), cobert a dues vessants amb el carener perpendicular a la fa\xc3\xa7ana situada a migdia, i un annex, m\xc3\xa9s recent, adossat a la fa\xc3\xa7ana principal amb el primer pis m\xc3\xa9s al\xc3\xa7at que el cos original i amb cobert a tres vessants. Aquest annex s'utilitza com a porxo i presenta els dos badius laterals (en forma d'arc) tapiats. Els paraments constructius d'aquests dos cossos s\xc3\xb3n bastant diferents. La part m\xc3\xa9s antiga t\xc3\xa9 molt poques obertures i totes elles tenen els emmarcaments de pedra picada. No hi ha cap data. Tamb\xc3\xa9 hi ha un petit annex a la fa\xc3\xa7ana oest.\n_START_SECTION_\nHist\xc3\xb2ria\n_START_PARAGRAPH_\nMasia sense documentaci\xc3\xb3, que tamb\xc3\xa9 s'anomena Can Casals de la Vall."